Iċ-Chairman tal-Kumitat Permanenti dwar il-Petizzjonijiet, id-deputat Laburista Joe Mizzi ċaħad it-talba tal-Oppożizzjoni li jitlaqqa' b'urġenza l-Kumitat tal-Petizzjonijiet. Fi stqarrija, il-Whip tal-Grupp Parlamentari tal-Partit Nazzjonalista Robert Cutajar stqarr li "għal darb'oħra l-Gvern qed juri li ma jridx jiddiskuti u jibqa' għaddej u jinjora l-karba ta' 53 organizzazzjoni u individwu biex jiddiskuti l-petizzjoni dwar il-liġi tal-kannabis". Il-Ġimgħa, l-Oppożizzjoni kitbet liċ-Chairmain sabiex jitlaqqa' dan il-kumitat b'mod urġenti qabel jittieħed il-vot nhar it-Tlieta 14 ta' Diċembru. Fl-ittra tagħha, l-Oppożizzjoni fakkret li kull proċedura li teżisti fil-ħidma Parlamentari tista' tinbidel jew tiġi modifikata bi qbil bejn iż-żewġ naħat tal-Kamra. Żiedet tgħid li dan juri l-għaġla tal-Gvern biex jgħaddi din il-liġi bla ma jikkunsidra dak li għandhom xi jgħidu dawn l-għaqdiet u individwi. S'issa l-petizzjoni tal-53 għaqda u individwu ġabret aktar minn 6,000 firma. Il-PN qal li kien wara li baqa' bla risposta għat-talba formali li l-Oppożizzjoni għamlet fil-Parlament fis-7 ta' Diċembru, li kiteb b'mod formali lid-Deputat Laburista Joe Mizzi. Fis-7 ta' Diċembru, numru kbir ta' organizzazzjonijiet mis-soċjetà ċivili, korpi kostitwiti u akkademiċi ppreżentaw petizzjoni lill-Parlament fl-aħħar tentattiv biex jikkonvinċu lill-Gvern jintroduċi qafas regolatorju aktar b'saħħtu dwar il-liġi tal-kannabis. Il-petizzjoni, li ġiet appoġġjata wkoll mill-President Emeritu Marie-Louise Coleiro Preca, titlob lill-Parlament biex jemenda l-abbozz ta' liġi propost billi jemenda sitt aspetti tal-liġi. Aqra aktar: 53 bejn għaqdiet u akkademiċi b'petizzjoni lill-Parlament dwar il-liġi tal-kannabis Il-PN qal ukoll li l-membri tal-Oppożizzjoni li jiffurmaw parti mill-Kumitat huma disposti jiltaqgħu fi kwalunkwe ħin u ġurnata qabel il-vot sabiex tiġi diskussa il-petizzjoni. Il-pubbliku ġenerali qed ikun imħeġġeġ jiffirma l-petizzjoni ppreżentata lill-Parlament it-Tlieta biex il-Gvern jemenda l-abbozz tal-liġi dwar il-kannabis rikreattiva. Il-petizzjoni, li se tkun miftuħa sal-Ħadd tista' tiġi ffirmata hawn . Ara kif tista' tiffirma: Kif tista' tiffirma l-petizzjoni biex temenda l-liġi tal-kannabis? "L-Oppożizzjoni ma ħaditx sehem fil-konsultazzjoni u issa trid tfixkel" – Bedingfield Minn naħa tiegħu, il-Whip tal-Grupp Parlamentari tal-Partit Laburista Glenn Bedingfield, ippubblika l-korrispondenza li rċieva mingħand Joe Mizzi. Bedingfield stqarr li "dwar din il-liġi, l-Oppożizzjoni ma ħaditx sehem fil-konsultazzjoni li saħansitra bdiet bil-pubblikazzjoni ta' white paper u issa jridu jfixklu l-proċess parlamentari". Żied jgħid li l-Oppożizzjoni qalet ukoll li l-liġi ġiet ikkupjata minn fuq proposti tal-Kap tal-Oppożizzjoni, imma se jivvotaw kontriha. Sostna li kif turi l-ittra, "din il-liġi għaddiet minn diversi proċessi ta' konsultazzjoni u diskussjoni u għalhekk il-proċess parlamentari hu wieħed li għandu jissokta b'rispett lejn il-proċess demokratiku". .td_uid_3_61b3c0c717c49_rand.td-a-rec-img{text-align:left}.td_uid_3_61b3c0c717c49_rand.td-a-rec-img img{margin:0 auto 0 0}